Richard Hamilton (korvpallur)

Richard Clay Hamilton (sündinud 14. veebruaril 1978) on Ameerika Ühendriikide endine elukutseline korvpallur, kes mängis korvpalliliigas NBA kokku 14 hooaega ja tuli Detroit Pistonsiga 2004. aastal NBA meistriks.

Ülikool
Hamilton käis keskkoolis Coatesville'is, misjärel õppis 1996–1999 Connecticuti ülikoolis ja mängis selle korvpallimeeskonnas. Pärast seda, kui Connecticut tuli 1999. aastal USA ülikoolide meistriks, nimetati Hamilton USA üliõpilaskorvpalliliidu NCAA kõige väljapaistvamaks mängijaks. 1998 ja 1999 nimetati ta NCAA idaosariikide parimaks üliõpilaskorvpalluriks.

USA üliõpilaskorvpalluritest koosnev koondis esindas Ameerika Ühendriike 1999. aasta Ameerika meistrivõistlustel, mis toimusid Puerto Ricos. Ühtlasi oli see 2000. aasta suveolümpiamängude valikturniir. USA võitis kõik kümme kohtumist korvide vahega +316. Kõige väiksema, 17-punktilise kaotuse sai USA-lt kuuendaks jäänud Brasiilia. USA kvalifitseerus olümpiamängudele, kuid sinna ei saadetud enam Hamiltoni, vaid elukutselised korvpallurid.

NBA karjäär
Hamilton valiti 1999. aasta NBA draft'is seitsmendana Washington Wizardsisse, kus ta mängis kolm aastat. Neist parimal, 2001/02. hooajal tõi Hamilton keskmiselt 20 punkti, 3,4 lauapalli ja 2,7 tulemuslikku söötu mängus.

Detroit Pistons
2002. aastal vahetati Hamilton Jerry Stackhouse'i vastu Detroit Pistonsisse, kus ta tõusis kohe põhirivistusse ja meeskonna resultatiivseimaks mängijaks, tuues hooajal 2002/03 keskmiselt 19,7 punkti mängus.

Esimest korda murdus Hamiltoni ninaluu 2002. aastal. Hooajal 2003/04 juhtus see veel kaks korda. Teda ähvardas keeruline nina taastamise operatsioon ja selle vältimiseks soovitasid arstid tal kogu oma edaspidise karjääri kanda maski. Seda Hamilton ka tegi ja juhtis kohe esimesel maskikandmise hooajal Pistonsi NBA meistriks (2004).

Hamilton on ainsana olnud NBA mängus meeskonna resultatiivseim korvpallur ilma väljakult ühtegi viset tabamata. See juhtus 6. jaanuaril 2005 Memphis Grizzliese vastu, kui ta viskas väljakult mööda kõik 10 viset, aga tabas kõik 14 vabaviset. Selle Detroitis peetud mängu Pistons siiski kaotas 79:101.

9. veebruaril 2006 valiti Hamilton koos Ben Wallace'i, Rasheed Wallace'i ja Chauncey Billupsiga NBA idakonverentsi tähtede mängu meeskonda.

27. detsembril 2006 tegi Hamilton New York Knicksi vastu oma elu parima mängu. Ta viskas karjääri parimad 51 punkti, kuid Pistons kaotas sellegipoolest kolmandal lisaajal 145 : 151. Hamilton on esimene pärast Michael Jordanit, kes suutnud Madison Square Gardenis külalismängijana visata üle 50 punkti.

9. jaanuaril 2007 ületas Hamilton 10 000 punkti piiri võiduga Philadelphia 76ersi vastu ja teist aastat järjest valiti ta idakonverentsi tähtede meeskonda. 13. märtsil 2008 ületas Hamilton Isiah Thomase rekordi ja sai Pistonsi kõigi aegade resultatiivseimaks mängijaks NBA väljalangemismängudes.

2008. aasta veebruaris valiti Hamilton juba kolmandat korda tähtede meeskonda. Hamilton osales seal ka kaugviskevõistluses, kus sai kolmanda koha. Selle hooaja väljalangemismängudes võideti Philadelphia 76ers 4 : 2 ja teises ringis Orlando Magic 4 : 1, kuid idakonverentsi finaalis kaotati 2 : 4 Boston Celticsile.

3. novembril 2008 sõlmis Hamilton Pistonsiga uue kolmeaastase lepingu, mille kohaselt pidi teenima 38 miljonit USA dollarit.

7. veebruaril 2009 kohtumises Milwaukee Bucksiga oli Hamilton vahetusmängija, kuid viskas sellegipoolest 38 punkti, mis on Pistonsi vahetusmängijate rekord. 13. mail 2009 alistas Pistons lisaajal 99 : 95 Toronto Raptorsi ja Hamilton püstitas selles mängus 16 resultatiivse sööduga isikliku rekordi.

Chicago Bulls
12. detsembril 2011 lõpetas Pistons Hamiltoniga lepingu ja juba 14. detsembril sõlmis Hamilton kolmeaastase ja 15 miljonit USA dollarit väärt lepingu Chicago Bullsiga. Bulls otsustas hooajal 2012/13 keskmiselt 9,8 punkti mängus toonud Hamiltoniga lepingut kolmandaks aastaks mitte pikendada ja temast sai vabaagent.

Hamilton teatas ametlikult NBA karjääri lõpetamisest 26. veebruaril 2015.

Saavutused
 NBA meister (2004)
 Kolm korda valitud NBA tähtede mängule (2006–2008)
 NCAA meister (1999)
 NCAA Final Fouri kõige väljapaistvam mängija (1999)

Isiklikku
31. oktoobril 2007 sünnitas Hamiltoni elukaaslane T. J. Lottie poja, kelle nimeks sai Richard Clay Hamilton II. 11. juulil 2009 abiellusid Hamilton ja Lottie Floridas Boca Ratonis. Pulmakülaliste hulka kuulusid teiste seas Michael Jordan, Chauncey Billups, Rasheed Wallace ja Dwyane Wade.

Välislingid
 Richard Hamilton – NBA.com
 Richard Hamilton – Basketball-Reference.com

<center>

Ameerika Ühendriikide korvpallurid
Washington Wizardsi mängijad
Sündinud 1978